Diari Oficial de la Generalitat Valenciana


Sumari del DOGV 4748, del 07-05-2004 (2004/4523)

ORDE de 30 d'abril de 2004, del conseller de Justícia i Administracions Públiques, per la qual s'establixen les bases i es convoquen les ajudes a les confederacions, federacions i associacions de veïns de la Comunitat Valenciana, en l'exercici 2004.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4748

Data del DOGV
:   07-05-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/4523


Data del document
:   30-04-2004

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * vida associativa
    * moviment associatiu
    * suport econòmic

ORDE de 30 d'abril de 2004, del conseller de Justícia i Administracions Públiques, per la qual s'establixen les bases i es convoquen les ajudes a les confederacions, federacions i associacions de veïns de la Comunitat Valenciana, en l'exercici 2004. [2004/F4523]
  
L'administració ha de portar a terme una actuació eficaç i eficient que la legitime davant dels ciutadans, ha de procurar ser receptiva, informar i comunicar els seus processos decisoris i de gestió; així com aconseguir una qualitat creixent en la seua gestió i prestació de servicis de la forma més eficaç i eficient.
  
És prioritari, per tant, per a la Generalitat Valenciana, potenciar la participació i iniciativa social de la ciutadania a través del reconeixement, enfortiment, i estímul de la dinàmica participativa dels barris i dels districtes, i promoure que siguen els propis integrants d'una comunitat els qui assumisquen la seua problemàtica i busquen solucions a esta. L'associacionisme veïnal constituïx l'element clau per a articular la participació dels valencians en la vida política, econòmica, cultural i social, per promoure una integració més eficaç de les persones en el seu entorn social més immediat.
  
Per això, en ús de les facultats que em conferix la Llei 5/1983, de 30 de desembre, del Govern Valencià, modificada per la Llei 1/2002, de 26 de febrer, i el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, així com el Decret 113/2003, de l'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administració Pública.
  
ORDENE
  
Article 1. Convocatòria
  
Convocar les ajudes destinades a les confederacions, federacions i associacions de veïns de la Comunitat Valenciana, per a l'exercici 2004, i xifra l'import global màxim, destinat al present programa, en 179,70 milers d'euros, per a despeses en béns corrents i servicis, finançat a càrrec de la línia de subvenció T2237000, inclosa en el programa 125.10 d'Administració Local del Pressupost de la Generalitat Valenciana, per a l'exercici 2004.
  
Article 2. Bases
  
Aprovar les bases per les quals es regula la convocatòria de subvencions a les confederacions, federacions i associacions de veïns de la Comunitat Valenciana, models de sol·licitud i documents complementaris que s'inclouen en annexos a esta orde.
  
Article 3. Delegació
  
Es delega el director general d'Administració Local per a la facultat de concedir estes ajudes, i se l'autoritza perquè dicte les resolucions i adopte les mesures que calguen per al compliment i desenvolupament d'esta orde i resoldre totes les incidències que es plantegen en la seua interpretació i execució, tot això de conformitat amb l'article 47 del Decret Legislatiu, de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIÓ FINAL
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present orde que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte en el termini d'un mes, comptador des de l'endemà de la seua publicació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 30 d'abril de 2004
  
El conseller de Justícia i Administracions Públiques,
  
VÍCTOR CAMPOS GUINOT
  
ANNEX I
  
Bases de la convocatòria
  
Primera. Objectiu
  
La present convocatòria té com a objectiu fomentar l'associacionisme veïnal, com a fórmula eficaç per a garantir i augmentar la participació ciutadana i la iniciativa social dels veïns en les seues respectives àrees d'influència.
  
Segona. Beneficiaris
  
Podran beneficiar-se del present programa d'ajudes totes les confederacions, federacions i associacions de veïns de la Comunitat Valenciana, que complisquen amb els requisits establits en la base cinquena.
  
Tercera. Actuacions subvencionables
  
Seran subvencionables, a través del programa d'ajudes que la present orde regula, les despeses corrents (llevades expressament les de personal) de les confederacions, federacions i associacions de veïns, que tinguen com a finalitat promoure accions i activitats encaminades a:
  
a) Informació, orientació i assessorament als ciutadans sobre els seus drets i l'exercici d'estos i els recursos socials adequats per a resoldre les seues necessitats.
  
b) La formació, tant dels membres de la comunitat com de la mateixa associació, en matèria d'associacionisme i participació ciutadana.
  
c) Estudi de les condicions dels barris, per tal que siguen els mateixos ciutadans els qui aborden la seua problemàtica i proposen solucions a este.
  
Els programes que se subvencionen necessàriament hauran de realitzar-se l'any que se sol·licita l'ajuda i es referiran a: seminaris, conferències, cursets, campanyes, estudis i tallers.
  
Quarta. Formalització de sol·licituds i termini de presentació
  
La sol·licitud haurà de presentar-se en el termini de 15 dies naturals, comptadors des de l'endemà de la publicació de la Convocatòria en el Diari Oficial de la Generalitat Valenciana, dirigida a la Secretaria Autonòmica d'Administracions Públiques de la Conselleria de Justícia i Administracions Públiques (carrer Miquelet, núm. 5, 46909 València), en la forma prevista en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
La sol·licitud, formalitzada en el document 1 de l'annex II de la present orde, anirà acompanyada dels originals o fotocòpies compulsades dels següents documents:
  
a) Estatuts de la confederació, federació o associació, així com la documentació que acredite la representació que ostenta la persona que signa la sol·licitud i fotocòpia compulsada del seu document nacional d'identitat.
  
b) Número de registre general de la confederació, federació o associació.
  
c) Declaració de qui és el representant legal de la confederació, federació o associació i fotocòpia compulsada del seu document nacional d'identitat.
  
d) Resum del pressupost de l'exercici corrent.
  
e) Memòria descriptiva de les activitats portades a terme per la confederació, federació o associació de veïns durant l'exercici 2003 i de les realitzades o previstes realitzar durant l'exercici 2004, així com un resum dels ingressos i de les despeses de cada una d'elles.
  
f) Certificat de la Tresoreria General de la Seguretat Social, acreditatiu d'estar al corrent de les seues obligacions davant de la Seguretat Social.
  
g) Certificat de l'Agència Estatal de l'Administració Tributària, acreditatiu de trobar-se al corrent de les seues obligacions tributàries.
  
h) Certificat dels servicis territorials de la Conselleria d'Economia, Hisenda i Ocupació, de trobar-se al corrent de les seues obligacions tributàries amb la Generalitat Valenciana.
  
i) Certificat acreditatiu de trobar-se al corrent de les seues obligacions tributàries amb la hisenda local, la qual cosa es justificarà mitjançant certificat expedit pel tresorer de l'ajuntament respectiu.
  
j) S'haurà d'indicar l'entitat financera a què procedisca efectuar els pagaments per transferència, i facilitar les dades de l'entitat financera, la sucursal i el número de compte corrent, juntament amb les seues respectives claus numèriques, tot això mitjançant la formalització de la corresponent fitxa de manteniment de tercers (alta d'entitat de crèdit) que figura com a document 2 en l'annex II de la present convocatòria d'ajudes.
  
Les entitats que sol·liciten ajudes inferiors a 1.803,04 euros queden exonerades de presentar els documents enumerats en els apartats f), g), h) e i). En el supòsit d'entitats que hagen sol·licitat, en els dos últims exercicis, subvencions gestionades per la Direcció General d'Administració Local, podrà no presentar-se la documentació referida en els apartats a), b),c) i f), quan no s'hagen alterat els aspectes continguts en la documentació referida. En este cas, hauran d'assenyalar tal circumstància, amb indicació de l'orde de convocatòria en què es va presentar dita documentació.
  
En la sol·licitud constarà necessàriament el compromís d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera. A més, constarà el compromís de donar l'adequada publicitat del finançament de l'actuació a través d'esta ajuda, com també el compromís de reintegrar les quantitats que s'hagueren percebut, en cas de revocació de l'ajuda, així com de comunicar a la Conselleria de Justícia i Administracions Públiques les ajudes sol·licitades i/o obtingudes per a la mateixa finalitat de qualsevol altra administració pública i de complir en general totes les condicions i obligacions imposades per les presents bases reguladores, Llei d'Hisenda Pública de la Generalitat Valenciana, Llei General de Subvencions i la resta de normativa vigent que li siga d'aplicació.
  
Si la sol·licitud no reunix els requisits i documents que s'assenyalen en esta base es requerirà l'interessat/ada perquè, en un termini de 10 dies, esmene la falta o acompanye els documents preceptius, amb indicació que, si així no ho fa, es tindrà per desistit de la seua petició prèvia resolució, d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
  
Cinquena. Requisits per a concessió d'ajudes
  
Per a ser inclòs en el present programa d'ajudes, a més del que preveu la base anterior, hauran de complir-se els següents requisits:
  
Les confederacions, federacions i associacions de veïns hauran de trobar-se degudament inscrites en el Registre General d'Associacions de la Generalitat Valenciana, amb anterioritat a l'1 de gener de l'any 2004.
  
Sisena. Criteris per a la concessió
  
Per a la distribució de la dotació pressupostària, es tindran en consideració els criteris següents:
  
a) L'originalitat de l'actuació que es pretén realitzar.
  
b) La cooperació interassociativa que el projecte aconseguix d'altres entitats ciutadanes com a col·laboradores o copromotores.
  
c) Pressupost de l'entitat i de l'actuació a realitzar.
  
d) S'atorgarà un caràcter prioritari a les ajudes sol·licitades per les confederacions i federacions veïnals.
  
Per tal d'evitar desequilibris en la seua distribució, podran fixar-se límits màxims a les ajudes concedides, segons el nombre de sol·licituds presentades, que no podran ser superats per cap de les ajudes concedides a cada una de les confederacions, federacions o associacions de veïns.
  
Setena. Resolució de les sol·licituds
  
1. Per a l'estudi i avaluació de les sol·licituds presentades per les confederacions, federacions i associacions de veïns, es constituirà una Comissió Avaluadora, presidida per la secretària autonòmica d'Administracions Públiques i integrada pel director general d'Administració Local, més dos vocals designats per este. La comissió elaborarà una proposta en relació amb l'aprovació o denegació de les distintes sol·licituds presentades i l'assignació de quantitats a cadascuna d'elles.
  
2. L'òrgan competent, per delegació, per a la resolució dels expedients, és el director general d'Administració Local, la qual serà notificada als beneficiaris.
  
El termini màxim per a resoldre les sol·licituds serà el de tres mesos, comptadors des de l'últim dia hàbil per a la presentació de la sol·licitud, transcorregut el qual sense que haja recaigut resolució expressa, podran entendre's estes desestimades.
  
Les resolucions, expresses o presumptes, posaran fi a la via administrativa, i serà d'aplicació el règim de recursos establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. Tota alteració de les condicions tingudes en compte per a la concessió de l'ajuda, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'eficàcia de la concessió de l'ajuda quedarà supeditada al compliment dels termes i condicions de la concessió.
  
La no-presentació de la justificació de la despesa en el termini fixat, donarà lloc a la pèrdua de la subvenció i, així mateix, podran ser exclosos en les convocatòries d'anys successius.
  
Vuitena. Quantia de les ajudes
  
La quantia de les ajudes serà determinada en el procés de selecció, tenint en compte les disponibilitats pressupostàries i els criteris de selecció.
  
L'import de les ajudes regulades en esta convocatòria en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.
  
Novena. Forma de pagament
  
El pagament s'efectuarà contra la justificació de la subvenció per part del beneficiari.
  
Deu. Justificació de la subvenció
  
1. Els justificants, acompanyats del certificat que figura com a document 3 en l'annex II de la present convocatòria, aniran dirigits al director general d'Administració Local, i podran presentar-se fins al 25 de novembre de 2004, inclusivament, a la Conselleria de Justícia i Administracions Públiques, als efectes de poder lliurar-se les quantitats corresponents. Els justificants hauran de correspondre's amb el pressupost detallat de les activitats en la sol·licitud de subvenció.
  
2. Per efectuar el pagament, els beneficiaris de la subvenció hauran de presentar la següent documentació:
  
- Factures originals de les despeses realitzades i degudament formalitzades, d'acord amb el que establix el Reial Decret 2.402/1985, de 18 de desembre, pel qual es regula el deure d'expedir i lliurar la factura que incumbix els empresaris i professionals (BOE núm. 312, de 30.12.1985).
  
- Memòria explicativa i detallada de les activitats realitzades i que han sigut subvencionades.
  
- Així mateix, haurà d'aportar-se una declaració jurada, signada pel president de la confederació, federació o associació de veïns, en què conste que no s'ha rebut cap subvenció o ajuda, procedent d'una altra administració o ens públic, que cobrisca la part de les despeses que siguen subvencionades per la Conselleria de Justícia i Administracions Públiques, mitjançant la present resolució i que ha complit en general totes les condicions i obligacions imposades per les presents bases reguladores, Llei d'Hisenda Pública de la Generalitat Valenciana, Llei General de Subvencions i la resta de normativa vigent que li siga d'aplicació.
  
Onze. Obligacions dels beneficiaris
  
Els beneficiaris d'estes ajudes estaran subjectes a les obligacions derivades del contingut de les presents bases, de la resolució de concessió de la subvenció i, en general, de la normativa vigent que li siga d'aplicació. En tot cas, són obligacions dels municipis beneficiats les establides en l'article 14 de la Llei 38/2003, de 17 de novembre, General de Subvencions.
  
Dotze. Revisió d'expedients
  
1. En els casos previstos en l'article 37, de la Llei General de Subvencions, els beneficiaris hauran de reintegrar la totalitat o part de la quantitat percebuda més els corresponents interessos de demora.
  
En dits casos es procedirà a la incoació de l'oportú expedient que, prèvia audiència de l'interessat, serà resolt pel director general d'Administració Local.
  
2. El falsejament o ocultació de dades i documents, en quant que afecten substancialment la concessió i lliurament de fons públics, donarà lloc a responsabilitat en l'orde jurisdiccional competent.
  
3. La conselleria es reserva el dret a realitzar quantes inspeccions tècniques i administratives calguen, per tal de conformar la correcta execució de l'actuació subvencionada.
  
Tretze
  
En tot allò no previst en esta orde, les confederacions, federacions i associacions de veïns beneficiàries se sotmetran al que establix la Llei d'Hisenda Pública de la Generalitat Valenciana i la Llei de Pressuposts de la Generalitat Valenciana per a l'exercici 2003, així com la Llei General de Subvencions i la resta de normativa vigent que li siga d'aplicació.
  
ANNEX II
  
Documents relacionats:
  
1. Sol·licitud d'ajudes.
  
2. Alta d'entitat de crèdit.
  
3. Certificat justificació ajudes.